דרך הטעמים בעמק הטיברינה (VALTIBERINA), טוסקנה 
מאת עו"ד אמיר קליינמן
באיטליה, מתפשרים על ראש ממשלה שלא נותרו מלים אשר יכולות לתאר את מעשיו לכאורה, אך לא על אוכל משובח. האיטלקים מתייחסים ברצינות תהומית לנושאים מסוימים, במיוחד לנושא הארוחה ולאוכל המוגש בה. ובד"כ אבוי לכם אם חרגתם, רחמנא לצלן, מכללי הטקס. 
ישנו עמק אחד – עמק הטיברינה (VALTIBERINA) – קטן, צנוע וטרם מוכר, בו ניתן להיחשף לקולינריה משובחת וגם לזכות ביחס סלחני, ככל שחלילה חרגתם מן הכללים (מהמבט המופתע בשל מוזרותכם לא תתחמקו).     
דרך הטעמים שבעמק הטיברינה (החלק העליון של נהר הטיבר, צפונית-מזרחית לארצו), ניחנה בנופים פראיים, צבעים עזים, ריחות משכרים וטעמים ייחודיים בשל היותה במזרח טוסקנה, על גבול אומבריה, רומניה ומארקה, מה שמאפשר ליהנות ממגוון מטבחים המספקים חוויה אותנטית, מעשיי הראש היצירתי שפוגש תוצרת מקומית איכותית, הלב האוהב והידיים המופלאות של המקומיים. בניגוד למצב ביתר טוסקנה, המטבחים בדרך הטעמים מצליחים לעבור אל מעבר להרי האפנינים.  
עיירת ימי הביניים השמורה אנגיירי (Anghiari), שכבר נאמר עליה לא אחת שהיא "אחד מהבורגי היפים ביותר באיטליה", הוכרזה כאתר מורשת עולמית של אונסק"ו ונודעת בעקבות קרב אנגיירי המפורסם מהמאה ה- 14. 
בעיירה מוקפת החומה העתיקה שוררת אווירת ימי ביניים אמיתית עד היום ושיטוט ברחובותיה, הליכה מסביב לטיילת החומה הבצורה עם הנוף לעמק הטיברינה ורכס הרי האפנינים, שיחה עם המקומיים החביבים ביותר, טעימה מהמטבח האותנטי (מסעדות נסתרות ובתי קפה שמציצים מבין החומות אל נוף נהדר הנשקף מטרצות שמש מקסימות) וביקור בחנויות המקוריות וצפייה בבעלי המלאכה הוותיקים, מסבים עונג רב וגורמים לרצות להישאר במקום שכלל לא השתנה במשך מאות שנים. 
ב- Ristorante La Nena סבתא איטלקייה מכינה ובניה משרתים את באי מסעדת הגורמה ברחוב העולה מהפיאצה המרכזית. פיצה, כריכים, מתאבנים, אנטיפסטי, דברים קלים, יין זול, קפה ועוגות מקומיות באווירה חופשית תמצאו במרכז הפיאצה אצל "דומיטילה והצרצרון" (Al Cantuccio di Domitilla e il Ciclino).        
בכל יום רביעי בין השעות 09:00-12:00 מתקיים באנגיירי שוק עם תוצרת מקומית טרייה וטעימה. קונים סאן ג'ובזה או יין מקומי אחר, גבינות מובחרות, לחם טעים, ירקות ופירות טריים, ויוצאים לפיקניק רומנטי (10 דקות נסיעה) סביב אגם מונטדוליו (LAGO DI MONTEDOGLIO) הטבעי והנקי ומגלים פינות נחבאות ושקט ממכר. מסביב לאגם בצורת אדם הפורס ידיו לצדדים, ניתן לבקר בבתי חווה עתיקים ולטעום מתוצרתם. מהיצרן היישר לצרכן. עם הרבה סימפטיה, חביבות, סקרנות ואהבה, לכל. 
כמה דקות נסיעה משם, צפונית-מערבית לאגם, במסעדת איל צ'רו (Ristorante Il Cero) שבקפרזה מיכאלאנג'לו (Caprese Michelangelo), כפר הולדתו של מיכאלאנג'לו בואונרוטי (Michelangelo Buonarotti), אחת הדמויות הבלוטות ביותר בתקופת הרנסאנס, מגישים לצד מנות בשר ציד טיפוסיות גם "מנות שבועות" משביעות ומענגות חח, כגון: פאי ירקות העונה; פאי פטריות פורצ'יני וטרטופו עם גבינות מקומיות מוקרמות; בורסקטה עם שמן זית, עגבניות, בזיליקום, מלח ופלפל גס; ברוסקטה שום ושמן זית לצד ירקות אפויים בתנור; ברוסקטת עלי רוקט; לינגוויני פורצ'יני; ריגטוני עגבניות ועוד. המטבח אותנטי ומשביע מאוד, השירות נפלא, החיוך אינו מש מפני בני המשפחה והיינות האדומים של יקבי האזור מצוינים וזולים, אך מפילים. ראו הוזהרתם.   
למעוניינים בלינה, מנוחה עם ספר טוב מול הנוף המרגיע, שלווה ורומנטיקה, מומלץ להמשיך בדרך העולה ממסעדת Il Cero לכיוון Localita` Trecciano, ולאחר חצי ק"מ מבחינים בצד ימין של הדרך בשלט בתחילת שביל המטפס לאיטו לבית הערמונים (Casa delle Castagne). הבית העתיק והמקסים ממוקם על גבעה מיוערת ב- 20 דונם של עצי ערמונים וממנו נשקף נוף חלומי אל אגם מונטדוליו, העמק והכפרים סביב. הנאה אינטימית צרופה בגובה של 700 מטרים מעל פני הים. לא תשכחו את המראה וההרגשה.
בעיירה הקטנטונת והחיננית קפרזה מיכאלנג'לו, מתקיים בשני סופי שבוע של אמצע חודש אוקטובר פסטיבל ערמונים ססגוני, הכולל הדרכות וביקור בכנסיה בה הוטבל מיכאלאנג'לו, בבית המשפחה ובמוזיאון, תערוכות של אמנים מקומיים, הרצאות בנושאים ייחודיים לאזור, מופעי פולקלור, צעדת סוסים, וכמובן שגסטרונומית ערמונים משובחת. נסו, ולא תשכחו, את הטורטליני פטריות יער ועלי רוקט ברוטב ערמונים עם יין לבן, שמן זית וגראנה פאדאנה (Grana Padana) – גבינה צפון איטלקית (ממחוז לומברדיה) - דומה לפרמג'אנו אך יותר עדינה ורכה. 
Il Rifugio הינה מסעדה נודעת ומשובחת נוספת, מלאת אווירה ולא יקרה הנמצאת ב- Localita` Lama שבקפרזה מיכאלאנג'לו. המסעדה המצוינת מגישה אוכל אותנטי מובחר ובמבחר רב, במנות נדיבות ובמחיר שווה לכל כיס. המקום נהדר, השירות מצוין והאוכל בלתי נשכח. תענוג מושלם. כדאי לטעום את הניוקי, הריזוטו פטריות והביסטקה פיורנטינה. מומלץ בגרסה המצומצמת (ביסטקינה). 
20 ק"מ מקפרזה מיכאלאנג'לו, בדרך מפותלת מאוד, שוכן במרומי הר מוקף יערות מנזר לה ורנה (La Verna), בו התרחשה ב- 14.9.1224 (שנתיים לפני מותו) ההתגלות המפורסמת ביותר בה עפ"י האמונה הנוצרית - הוטבעו בגופו של פרנציסקוס הקדוש מאסיזי (Francesco d'Assisi) סימני הפציעות של ישו (La Stigmata).
במרחק 10 דקות נסיעה מאנגיירי, בלב עמק הטיברינה, נמצאת עיר ימי הביניים סנספולקרו (Sansepolcro), עיר הולדתו של אמן הרנסאנס פיירו דלה פרנצ'סקה (Piero Della Francesca). הרחובות במרכז ההיסטורי העתיק בתוך החומות נעימים לשיטוט, מסעדת פיורנטינו משנת 1807 שומרת על מטבח טוסקני מופלא ומגישה גם טירמיסו מצוין, והגלידה הכי טובה באיטליה, עם תעודות, נמצאת מחוץ לחומות (Gelateria Plamiro Bruschi). שוק בגדים מתקיים כל שבת בבוקר בכיכר המרכזית. במרחק 20 דקות נסיעה מאנגיירי ממוקמת ארצו (Arezzo), עיר היסטורית עתיקה מהתקופה האטרוסקית, והיא נודעת בשל שוק העתיקות המפורסם המתקיים בכיכר המרכזית בכל סופשבוע ראשון בחודש.  
במסעדות הפזורות בעמק, בתוך חווה, בין נוף פראי או בחצר פנימית, ניתן ליהנות, מלבד האוכל הטוסקני הקבוע בתפריטים, גם משילוב מטבחים מיוחד וממנות כגון: דג בס מצופה פירורי תפוח אדמה בליווי תרד כמנה עיקרית ובריוש ונילה עם תותים ושוקולד לקינוח, והכל בליווי יין הפרוסקו (יין מבעבע איטלקי יוקרתי, ריחני, פירותי ואלגנטי. מיוצר מענבי הפרוסקו הגדלים בגבעות קוליאינו וולדוביאדנה שבמחוז וונטו); סלט מרענן של מוצרלה, עגבניות טריות, בזיליקום, אנשובי ושמן זית עם יין לבן; פחזניות וניל עם גלידה ואפרסקים בסירופ יין אדום. 
עמק הטיברינה והאזור מסביב לאנגיירי וקפרזה מיכאלאנג'לו מאופיינים בגבעות מוריקות וטהורות שבהן נבנו לפני שנים רבות עיירות ימי ביניים נהדרות. המיקום המרכזי מאפשר להגיע בנוחות בטיולי יום לגוביו, אסיזי, פרוג'יה, ספלו, סופלטו, טודי, אורבייטו, קורטונה, סיינה, פירנצה, מונטפולצ'יאנו, פיאנצה, סאן ג'ימיניאנו, חוף הים האדריאטי ועוד. 
העין עוצרת לפני הנוף הירוק הנפתח, הגוף המתנועע פוסק ומתיישב ליד שולחן עליו מפה משובצת ומספר גביעי יין ממתינים להרמת כוסית לבציר מצוין. הלב שמח. הראש נח. ובילוי נעים ומרגש מובטח.

